《吴宁极惠和閒居五诗复用韵为谢 其三》
元代·刘诜

文章在天地，万古相递谢。风霆春行天，雕隼秋纵野。

所得虽良殊，自役总无暇。飞霜厉薄寒，木叶日以下。

咫尺不共论，孤灯结遥夜。

作者简介：（1268—1350）吉安庐陵人，字桂翁，号桂隐。性颖悟，幼失父。年十二，能文章。成年后以师道自居，教学有法。江南行御史台屡以遗逸荐，皆不报。为文根柢《六经》，躏跞诸子百家，融液今古，四方求文者日至于门。卒私谥文敏。有《桂隐集》。